 NA MWANDISHI WETU BEI ya mafuta ya petroli imesalia kuwa Sh217.36 kwa lita, baada ya Serikali kuwekea ruzuku ya Sh12.01 kwa lita, katika hali ambayo itawapa Wakenya nafasi ya kupumua kidogo. Kumekuwa na hofu kubwa kwamba mafuta yataongezeka katika kiwango ambacho hakijawahi kufikiriwa, haswa kufuatia mahojiano ya Waziri wa Kawi Davis Chirchir majuma mawili yaliyopita. Alipofika mbele ya Kamati ya Maridhiano ya Kitaifa kuzungumzia kuhusu suala la gharama ya maisha, Bw Chirchir alisema kuna uwezekano kwamba bei ya mafuta inaweza kukagonga Sh300 kutokana na athari za vita vinavyoendelea kati ya Israel na Hamas. Lakini kulingana na tangazo lililotolewa na Mamlaka ya Udhibiti wa Kawi nchini EPRA Jumanne Novemba 14, 2023, serikali imesema imesawazisha bei kwa kutumia hazina ya mafuta ili kuzuia mafuta kupanda bei katika kipindi cha Novemba 14 hadi Disemba 14. Kulingana na taarifa hiyo, bei ya dizeli itashuka na kuuzwa Sh203.47 baada ya kuwekewa ruzuku ya Sh19.82, nayo mafutataa yatauzwa Sh203.06 baada ya kuwekewa ruzuku ya Sh3.64. Haya yanajiri saa chache tu baada ya baadhi ya viongozi wa serikali kuelezea hali ya mchecheto kuhusu tangazo la bei mpya, huku wakitaka mamlaka ya EPRA kuwa na saa maalum ya kutoa tangazo hilo ili kupunguza hali ya wasiwasi. Kiongozi wa Wengi katika Bunge la Seneti Aaron Cheruiyot ni mmoja wa viongozi ambao wamekuwa na tumbojoto akisubiri bei mpya ya bidhaa za petroli. Mnamo Oktoba 14, 2023, mamlaka hii ilitangaza bei mpya saa saba usiku. Inaonekana EPRA itashurutishwa kutangaza bei hizi wakati ambao umebainishwa baada ya Bw Cheruiyot kudokeza uwezekano wa kubuni sheria bungeni. “Hatujawahi kungoja bei ya kila mwezi ya mafuta kutoka EPRA kama siku za hivi karibuni. Ili tuwe watulivu, huenda ikatubidi kubuni sheria ya saa mwafaka ya kutoa tangazo,” alisema Bw Cheruiyot kwenye mtandao wa kijamii wa X. “Tumeambiwa (bei ya petroli) itapanda hadi Sh300. Hatutarajii chochote chini ya hiyo,” Mkenya mmoja alisema kwenye mtandao wa X akirejelea hofu ya Waziri wa Kawi Davis Chirchir hivi maajuzi. “Wataongeza kwa Sh1, kisha wajisifu. Tena miezi mitatu ijayo wataongeza kwa Sh20,” alishuku mkenya mwengine mtandaoni. Mwezi mmoja uliopita, Wakenya wamekuwa wakinunua petroli, dizeli na mafuta taa kwa Sh217.36, Sh205.47 na 205.06 kwa kila lita mtawalia. Hizi ni bei za juu zaidi za bidhaa ya petroli katika historia ya Kenya na hali hii imewalemea wananchi wanaokabiliwa na hali ngumu ya maisha. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  